Το **Νέο Κλειστό Γυμναστήριο Καρδίτσας** είναι ένα σύγρονο κλειστό γήπεδο διεθνών προδιαγραφών στην πόλη της Καρδίτσας. Ενώ το έργο ήταν ενταγμένο στο Πρόγραμμα Δημοσίων Επενδύσεων ήδη από το 2004, λόγω έλλειψης χρηματοδότησης τελικά ενεργοποιήθηκε το 2014 και ολοκληρώθηκε το 2019, από την κοινοπραξία Κολιόπουλος - Τροφωνίου με κόστος 7.471.000 ευρώ. Τα επίσημα εγκαίνια του γηπέδου γίνανε στις 2 Νοεμβρίου 2019 στον αγώνα μεταξύ των ομάδων ΑΣ Καρδίτσας και Χαρίλαος Τρικούπης για την 5η αγωνιστική του πρωταθλήματος της Α2, τον οποίο παρακολούθησαν περισσότεροι από 2.000 θεατές και έληξε με σκορ 62-73 υπέρ της ομάδας του Μεσολογγίου. Το κλειστό αποτελεί έδρα του Α.Σ. Καρδίτσας ο οποίος έχει καταθέσει και πρόταση για την μετονομασία του νέου κλειστού σε **Κλειστό Γυμναστήριο Καρδίτσας «Γιάννης Μπουρούσης»** προς τιμήν του γνωστού μπασκεμπολίστα με καταγωγή από την πόλη.

Περιγραφή
---------

Το γήπεδο μπορεί να χρησιμοποιηθεί για αγώνες καλαθοσφαίρισης, πετοσφαίρισης και χειροσφαίρισης, ενώ θα στεγάσει και ένα μεγάλο κομμάτι της αθλητικής δραστηριότητας της περιοχής. Είναι απόλυτα προσβάσιμο για θεατές και αθλητές με κινητικά προβλήματα και μελλοντικά προβλέπεται να στηρίξει τη διοργάνωση μεγάλων εκδηλώσεων.

Το κτίριο είναι ορθογώνιο, διαστάσεων 59 x 72 μέτρων, κατασκευασμένο από οπλισμένο σκυρόδεμα με αναρτημένη μεταλλική οροφή και αποτελείται από πέντε ανεξάρτητα τμήματα που συνδέονται μεταξύ τους με το φορέα της μεταλλικής δικτυωτής στέγης. Για την καλύτερη ηχοαπορρόφηση του αγωνιστικού χώρου πραγματοποιήθηκε ακουστική μελέτη για αυτό και ορισμένα από τα εσωτερικά πάνελ είναι διάτρητα.

Ο χώρος της κύριας αίθουσας διαθέτει σάλα διαστάσεων 30 x 46 μέτρων σύμφωνη με τις προδιαγραφές για διεξαγωγή διεθνών διοργανώσεων χειροσφαίρισης, καλαθοσφαίρισης, και πετοσφαίρισης. Η χωρητικότητα της κύριας εξέδρας είναι 2505 θέσεων η οποία μπορεί να αυξηθεί κατά 502 θέσεις με χρήση πτυσσόμενης εξέδρας, δίνοντας μια συνολική χωρητικότητα 3007 θεατών σε αγώνες. Διαθέτει 12 θέσεις ΑΜΕΑ, 58 δημοσιογραφικές, 3 θέσεις μετάδοσης τηλεόρασης, 12 θέσεις ηλεκτρονικού τύπου και 108 για διακεκριμένους θεατές (VIP) με ελεγχόμενη πρόσβαση. Σε περιπτώσεις συναυλιών και άλλων εκδηλώσεων θεάματος η μέγιστη χωρητικότητα μπορεί να φτάσει τους 4680 θεατές. Στο πάνω μέρος της κερκίδας είναι γραμμένη η λέξη "Καρδίτσα" με μπλε καθίσματα. Τον Δεκέμβριο του 2023, η χωρητικότητα της αρένας αυξήθηκε σε 3.500 θέσεις, ως μέρος των βελτιώσεων ενόψει της διοργάνωσης του All-Star Game της Ελληνικής Basket League του 2023 στην αρένα.

Στους βοηθητικούς χώρους του κλειστού περιλλαμβάνονται χώροι εξυπηρέτησης αθλητών, προπονητών και διαιτητών κάτω από την κύρια σταθερή κερκίδα. Επίσης υπάρχουν γραφεία της διοίκησης, δημοσιογράφων και VIP για τους οποίους προβλέπεται ανεξάρτητη είσοδος. Επίσης διαθέτει χώρους κοινού, εξόδους κινδύνου, σύγχρονους χώρους υγιεινής, κυλικείο και εντευκτήριο, αίθουσα συναθροίσεων με 118 θέσεις καθήμενου ακροατηρίου και 5 θέσεις ομιλητών. Το κτίριο διαθέτει και θάλαμο προβολών με ανεξάρτητη είσοδο ώστε να λειτουργεί σε περιόδους που το υπόλοιπο γυμναστήριο είναι κλειστό.

Πρόσβαση και τοποθεσία
----------------------

Το κλειστό βρίσκεται στα όρια της πόλης στο νοτιοδυτικό άκρο, στην περιοχή της Αγίας Παρασκευής, κοντά στο Γενικό Νοσοκομείο Καρδίτσας, σε κοντινή απόσταση από τον σιδηροδρομικό σταθμό του ΟΣΕ και είναι εύκολα προσβάσιμο από την περιφερειακή οδό της πόλης. Σύντομα προβλέπεται να ολοκληρωθεί η εξωτερική διαμόρφωση του χώρου η οποία θα περιλαμβάνει και χώρο στάθμευσης, χωρητικότητας 136 Ι.Χ. αυτοκινήτων.

Παραπομπές
----------

1. ↑  «COMPETITION ALL STAR GAME 2023 VENUE Karditsa Municipal Sports Hall GAME DETAILS Tip off: 4:30 pm GMT 17/12/23 ATTENDANCE 3500». *fibalivestats.com*. 19 Δεκεμβρίου 2023.
2. ↑  «Προσωρινός ανάδοχος για το έργο της πτυσσόμενης». *neosagon.gr*. 19 Δεκεμβρίου 2023.
3. ↑  «Στο νέο κλειστό γυμναστήριο Καρδίτσας προϋπολογισμού 7,4 εκατ. ευρώ ο Περιφερειάρχης Θεσσαλίας(φωτό)». *PyliNews*. 5 Ιουλίου 2017. Ανακτήθηκε στις 31 Μαΐου 2020.
4. ↑  «Στο νέο κλειστό γυμναστήριο Καρδίτσας προϋπολογισμού 7,4 εκατ. ευρώ ο Περιφερειάρχης Θεσσαλίας(φωτό)». *PyliNews*. 5 Ιουλίου 2017. Ανακτήθηκε στις 31 Μαΐου 2020.
5. ↑  Team, Allstarbasket (2 Νοεμβρίου 2019). «Πάνω από 2.000 φίλαθλοι στο νέο κλειστό της Καρδίτσας (gallery)!». *AllStar Basket*. Ανακτήθηκε στις 31 Μαΐου 2020.
6. ↑  «Η Καρδίτσα θέλει να τιμήσει τον Μπουρούση». *Η αθλητική ηλεκτρονική εφημερίδα της Βόρειας Ελλάδας - Sfina.gr*. 31 Μαΐου 2020. [*νεκρός σύνδεσμος*]
7. ↑  «Παραδόθηκε προς χρήση το νέο Κλειστό Γυμναστήριο Καρδίτσας στη συνοικία Αγ. Παρασκευής». *volos.ert.gr*. 14 Οκτωβρίου 2019. Αρχειοθετήθηκε από το πρωτότυπο στις 11 Αυγούστου 2020. Ανακτήθηκε στις 31 Μαΐου 2020.
8. ↑  «Στο νέο κλειστό γυμναστήριο Καρδίτσας προϋπολογισμού 7,4 εκατ. ευρώ ο Περιφερειάρχης Θεσσαλίας(φωτό)». *pylinews.gr*. 5 Ιουλίου 2017.
9. ↑  «Νέο Κλειστό Γυμναστήριο». *dimoskarditsas.gov.gr*. Ανακτήθηκε στις 29 Σεπτεμβρίου 2022.
10. ↑  «Αναβαθμίζεται εκ νέου το μεγάλο κλειστό της Καρδίτσας!». *neosagon.gr*. 22 Απριλίου 2022.
11. ↑  «COMPETITION ALL STAR GAME 2023 VENUE Karditsa Municipal Sports Hall GAME DETAILS Tip off: 4:30 pm GMT 17/12/23 ATTENDANCE 3500». *fibalivestats.com*. 19 Δεκεμβρίου 2023.
12. ↑  «Προσωρινός ανάδοχος για το έργο της πτυσσόμενης». *neosagon.gr*. 19 Δεκεμβρίου 2023.
13. ↑  «Νέο Κλειστό Γυμναστήριο». *Δήμος Καρδίτσας*. Ανακτήθηκε στις 31 Μαΐου 2020.

Εξωτερικοί σύνδεσμοι
--------------------

1. Ιστοσ. Δήμου Καρδίτσας, Νέο Κλειστό Γυμναστήριο